**Δραστηριότητα 1**

**1. Επινόησε ένα δήθεν μυστικό**

Φρόντισε να είναι ένα **επινοημένο** μυστικό και **όχι** ένα πραγματικό μυστικό.

**2. Πες το στο ταίρι σου**

Επινοήσατε τα μυστικά σας; Ωραία. Τώρα ας χωριστούμε σε ζευγάρια και ο καθένας ας μοιραστεί το μυστικό του με το ταίρι του. Έπειτα συζητήστε μεταξύ σας τις εξής τρεις ερωτήσεις:

* Θα μοιραζόσασταν αυτό το μυστικό με κανέναν;
* Με ποιον θα μοιραζόσασταν το μυστικό σας και γιατί;
* Πώς θα νιώθατε αν κάποιος ανακοίνωνε το μυστικό σας στους πάντες χωρίς την άδειά σας;

**3. Πες το στην τάξη**

Στο τέλος κάθε μαθητής θα πει σε όλη την τάξη το επινοημένο μυστικό του και τι συναισθήματα τους προκάλεσε η διαδικασία της κοινοποίησής του. Όλη η τάξη μπορεί να συμμετάσχει σε μια γενικευμένη συζήτηση σχετικά με τις παραπάνω ερωτήσεις.

**Δραστηριότητα 2**

Θα εξετάσουμε πέντε σενάρια και θα μιλήσουμε για το πώς καθένα από αυτά μπορεί να έχει μια διαφορετική λύση όσον αφορά το επιθυμητό επίπεδο απορρήτου/ ιδιωτικότητας. Θα χωριστούμε σε τέσσερις ομάδες, καθεμιά από τις οποίες θα συζητήσει ένα σενάριο, και μετά θα επιστρέψουμε για να συζητήσουμε με όλη την τάξη τα ευρήματά μας.

**Σενάριο 1:** Κάποιος λέει στο Παιδί Α ότι είναι καλό οι κωδικοί πρόσβασης στα τηλέφωνά μας να αλλάζουν ανά τακτά χρονικά διαστήματα. Έτσι το παιδί αποφασίζει να αλλάξει τον κωδικό πρόσβασής του για το αγαπημένο του παιχνίδι. Στον καλύτερο φίλο του Παιδιού Α, το Παιδί Β, αρέσει επίσης να παίζει παιχνίδια, αλλά δεν έχει στοιχεία πρόσβασης για το παιχνίδι. Έτσι, το Παιδί Β παίζει το παιχνίδι με τα στοιχεία πρόσβασης του Παιδιού Α. Το Παιδί Α ενημερώνει το Παιδί Β για τον νέο κωδικό πρόσβασης.

• Είναι σωστό που το Παιδί Α άλλαξε τον κωδικό πρόσβασής του;

• Είναι σωστό που το Παιδί Α ενημέρωσε το Παιδί Β για την αλλαγή του κωδικού πρόσβασής του; Γιατί;

Αν το Παιδί Α μοιραζόταν με το Παιδί Β και τον κωδικό πρόσβασής του στα μέσα κοινωνικής δικτύωσης; Η απάντηση θα ήταν η ίδια; Η απάντηση θα ήταν η ίδια αν τα παιδιά ήταν στο Λύκειο και είχαν διαφορετικούς φίλους;

**Σενάριο 2:** Κάποιος γράφει κάτι στο ημερολόγιό του. Ανακαλύπτεις ότι ένας φίλος το βρήκε όταν κοιμήθηκε στο σπίτι του και σκέφτηκε ότι θα είχε πλάκα να αναρτήσει μέρη του στο διαδίκτυο.

Κάνει λάθος ο φίλος που αναρτά αυτές τις πληροφορίες στο διαδίκτυο; Είναι αστείο; Γιατί;

• Πώς θα ένιωθες αν κάποιος έκανε το ίδιο με κάτι που δεν ήθελες να δει κανένας άλλος;

**Σενάριο 3:** Κάποιος αναρτά την ευχή «καλές διακοπές» στη σελίδα κοινωνικής δικτύωσης ενός φίλου του.

• Είχε ο φίλος του ανακοινώσει δημόσια ότι έφευγε για διακοπές; Ήθελε να το μάθει όλος ο πλανήτης; (Εντάξει, όχι **όλος ο πλανήτης** αλλά ποτέ δεν ξέρεις.)

• Υπάρχουν πιο ιδιωτικοί τρόποι για να μεταδοθεί αυτό το μήνυμα;

**Σενάριο 4:** Ξέρεις ότι ένας μαθητής έφτιαξε ένα ψεύτικο προφίλ σε ένα μέσο κοινωνικής δικτύωσης παριστάνοντας ότι είναι κάποιος άλλος μαθητής και παρουσιάζοντάς τον με αρνητικό τρόπο. Το προφίλ αυτό περιλαμβάνει, επίσης, προσωπικές πληροφορίες.

• Έχει δικαίωμα να το γνωρίζει αυτό ο άλλος μαθητής; Θα του το έλεγες;

• Δεν είναι προφανές ποιος μαθητής έφτιαξε το ψεύτικο προφίλ, όμως εσύ ξέρεις ποιος το έκανε. Πρέπει να πεις στον πρώτο μαθητή να το κατεβάσει;

• Μήπως πρέπει να το πεις σε έναν δάσκαλο ή άλλον έμπιστο ενήλικα;

• Τι θα μπορούσε να συμβεί αν δεν το έλεγε κανείς;

**Σενάριο 5:** Τα παιδιά στο σπίτι σου χρησιμοποιούν το τάμπλετ της μαμάς σου με τη σειρά. Έτσι όλοι γνωρίζουν τον κωδικό πρόσβασής της. Ολόκληρη η οικογένειά σου έχει έναν λογαριασμό για ηλεκτρονικές αγορές σε έναν συγκεκριμένο ιστότοπο. Όλα ήταν εντάξει, ώσπου μια μέρα ο αδερφός σου κάλεσε έναν φίλο του στο σπίτι. Χρησιμοποιούσαν το τάμπλετ της μαμάς για να χαζέψουν κάποια απίθανα ακουστικά για gamers στον συγκεκριμένο ιστότοπο αγορών. Ο αδερφός σου πήγε στην κουζίνα να πάρει κάτι να φάει και μετά μαζί με τον φίλο του βγήκαν έξω για να παίξουν μπάσκετ. Λίγες μέρες μετά ένα κουτί έφτασε στο σπίτι. Στο κουτί ήταν τα ακουστικά. Ο αδερφός σου είπε ότι δεν τα παρήγγειλε. Εσύ τον πίστεψες.

• Οι γονείς σου θα αναρωτιούνται πώς αυτά τα ακουστικά έφτασαν στο σπίτι. Τι θα αποφασίσετε να κάνετε εσύ κι ο αδερφός σου;

• Τι γίνεται με τον κωδικό πρόσβασης; Σε προβληματίζει το γεγονός ότι όλοι στην οικογένεια χρησιμοποιούν τον ίδιο κωδικό πρόσβασης για τις οικογενειακές συσκευές και λογαριασμούς, αν μπορούν να χρησιμοποιούν αυτές τις συσκευές και τους λογαριασμούς και οι φίλοι; Θα μιλούσες για αυτό στην οικογένειά σου;